ສະຫະລັດກ່າວວ່າ ມຽນມາຕ້ອງປະຕິຮູບ ເພີ້ມຂຶ້ນອີກ
ລມຕ​ ການ​ຕ່າງປະ​ເທດ​ ສຫລ ວ່າ ​ມຽນມາຈະປັບປຸງຄວາມສໍາພັນ ກັບ ສຫລ ໄດ້ ກໍຕໍ່ເມື່ອໄດ້ປ່ອຍຕົວ​​ ນັກ​ໂທດ​ການ​ເມືອງໃຫ້ໝົດ ແລະປະຕິຮູບດ້ານອື່ນອີກ.
ທ່ານນາງຮິນລາລີ Rodham ຄລິນຕັນ ລັດຖະມົນຕີການຕ່າງປະເທດສະຫະລັດກ່າວວ່າ ມຽນມາສາມາດປັບປຸງຄວາມສໍາພັນ ກັບສະຫະລັດໄດ້ ຖ້າຫາກມຽນມາ ປ່ອຍຕົວພວກ ນັກໂທດການເມືອງທີ່ຍັງເຫລືອຢູ່ນັ້ນໃຫ້ໝົດ, ຢຸດເຊົາກໍ່ຄວາມຮຸນແຮງຕໍ່ພວກຊົນເຜົ່ານ້ອຍ ແລະຕັດສາຍພົວພັນ ທາງທະຫານກັບເກົາຫລີເໜືອ ໃນການໂອ້ລົມກັນທາງໂທລະສັບ ກັບລັດຖະມົນຕີການຕ່າງປະເທດມຽນມາ ທ່ານ Wunna Maung Lwin ໃນວັນເສົາວານນີ້ ທ່ານນາງຄລິນຕັນເວົ້າວ່າ ລັດຖະບານ ວໍຊິງຕັນມີຄວາມມຸ້ງໝັ້ນ ທີ່ຈະເດີນໄປຕາມເສັ້ນທາງແຫ່ງການປະຕິຮູບຮ່ວມກັບປະຊາ ຊົນ ແລະລັດຖະບານມຽນມາ ລັດຖະມົນຕີທັງສອງທ່ານ ຍັງໄດ້ສົນທະນາກັນກ່ຽວກັບ ເລື້ອງຮື້ຟື້ນສາຍພົວພັນທາງການທູດລະຫວ່າງກັນ ນອກນັ້ນແລ້ວ ທ່ານນາງຄລິນຕັນ ຍັງໄດ້ໂອ້ລົມກັບຜູ້ນໍາຝ່າຍຄ້ານ ທ່ານນາງ ອອງຊານ ຊູຈີ ນໍາອີກດ້ວຍ ໃນຄໍາຖະແຫລງການທີ່ນໍາອອກເຜີຍແຜ່ ລຸນຫລັງການສົນທະນາກັນຄັ້ງ ນັ້ນ ລັດຖະມົນຕີຕ່າງປະເທດຄລິນຕັນກ່າວວ່າ ທ່ານນາງໄດ້ເວົ້າຕໍ່ຜູ້ນໍາທັງສອງຄົນຂອງມຽນ ມາວ່າ ລັດຖະບານວໍຊິງຕັນ ກຽມພ້ອມທີ່ຈະຕອບສະໜອງທຸກໆການເຄື່ອນໄຫວໃນດ້ານ ປະຕິຮູບຂອງມຽນມາ ດ້ວຍການເຄື່ອນໄຫວໃນການຮ່ວມມືກັນ ການໂອ້ລົມດັ່ງກ່າວ ແມ່ນມີຂຶ້ນລຸນຫລັງທີ່ລັດຖະບານມຽນມາ ໄດ້ປ່ອຍນັກໂທດການເມືອງ ຫລາຍຮ້ອຍຄົນ ລັດຖະບານພົນລະເມືອງແຕ່ໃນນາມ ຊຸດໃໝ່ຂອງມຽນມາ ທີ່ໄດ້ຂຶ້ນກໍາອໍາ ນາດໃນເດືອນມີນາປີກາຍນີ້ ໄດ້ເອົາບາດກ້າວສໍາຄັນໆຫລາຍຢ່າງໃນການປະຕິຮູບໄປສູ່ປະ ຊາທິປະໄຕ ເພື່ອເປັນການສະໜອງຕອບຕໍ່ການເຄື່ອນໄຫວດັ່ງກ່າວ ທາງສະຫະລັດແລະບັນດາປະເທດ ຕາເວັນຕົກອື່ນໆ ກໍໄດ້ຍື່ນມືໄປຫາມຽນມາ ພ້ອມກັບຮຽກຮ້ອງໃຫ້ມຽນມາ ປ່ອຍນັກໂທດ ການເມືອງທີ່ຍັງເຫລືອນັ້ນໃຫ້ໝົດ, ໃຫ້ດໍາເນີນຄວາມພະຍາຍາມໃນການສ້າງຄວາມປອງດອງຊາດ ແລະປະຕິຮູບໄປສູ່ປະຊາທິປະໄຕເພີ້ມຕື່ມອີກ ກ່ອນຈະມີການຍົກເລີກ ການ ລົງໂທດຕໍ່ມຽນມານັ້ນ